Amerikaner uit SA verban oor bedreigde vetplante | Maroela Media
ŉ Amerikaner is ŉ opgeskorte vonnis en boete opgelê en uit Suid-Afrika verban nadat hy met bedreigde vetplantspesies in sy besit betrap is.
Kalman Kaminar is in die Kaapstad-landdroshof gevonnis nadat hy skuldig bevind is op twee aanklagte van die onwettige besit van bedreigde vetplante, het Eric Ntabazalila, woordvoerder van die Nasionale Vervolgingsgesag (NVG), gesê.
Hy is tot twee jaar tronkstraf gevonnis wat vir vyf jaar opgeskort is op voorwaarde dat hy nie weer in die tyd aan dieselfde oortreding skuldig bevind word nie.
Hy is ook ŉ boete van R500 000 opgelê na ŉ beslagleggingsbevel waarvolgens R250 000 in die rekening van die batebeslagleggingseenheid en R250 000 aan Cape Nature betaal moet word. Kaminar is verder ook verbied om weer na Suid-Afrika te kom.
Volgens Ntabazalila is Kaminar en sy toergids op 6 November verlede jaar naby Moordkuil aangekeer is. Daar is 354 vetplante in Kaminar se besit gevind, waarvan 337 beskermde spesies was. Nog plante is gevind by die gastehuis in Robertson waar Kaminar tuisgegaan het.
Tydens nadere ondersoek is vasgestel dat Kaminar op 29 Oktober in die land aangekom het vir ŉ begeleide toer van vetplante. Sy geregistreerde adres was in Seepunt en hy en die toergids het na die Wynland-streek vertrek.
Volgens Ntabazalila het Kaminar ŉ gedetailleerde reisplan gehad met verskeie stopplekke in die gebied waar die plante aangetref word. Daar was ook gedetailleerde inligting oor waar die plante gekry kan word, plekname en die GPS-liggings van spesifieke plante.
Hy het ŉ lys van vyf bladsye gehad getiteld “Kal Kaminar – Never Enough Cactus. Hunting Fall Plant Sale 2019 Labels” waarop verskeie Suid-Afrikaanse vetplante gelys was.
Staatsaanklaer adv. Aradhana Heeramun het ter strafverswaring van vonnis aan die hof gesê dat Kaminar verbind word aan ŉ kwekery genaamd “Never Enough Cactus” in Los Angeles, Kalifornië. Hy het ook ŉ Facebook-blad met dieselfde naam gehad.
“Onwettige handel in wilde fauna en flora is een van die vyf grootste aktiwiteite in die wêreld saam met onwettige dwelmhandel, die smokkel van onwettige vuurwapens en mensehandel.” Volgens Heeramun is daar ŉ toename in sake rakende die onwettige handel in vetplante.
1 word verban terwyl 5y miljoen onwettige immigrante al jare maar net bly en bly en bly en bly in SA.
Watter tipe staatsaanklaer is dit wat vir n beskuldige strafVERSAGTING vra- dit moet definitief wees strafVERSWAREND
Nes ek gedink het-Maroela het darem vinnig sy bewoording van strafversagting na strafverswarend verander
Wat van die duisende bome wat afgekap en beskadig word sodat toeriste beeldjies huistoe neem? Klein sondetjies en groot sondes?